PAGE  

                                                                


PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 24 octombrie 2012
           Nr.    Pl- x 351/2012


RAPORT

asupra propunerii legislative privind instalarea de camere video în secţiile de votare

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind instalarea de camere video în secţiile de votare,  trimisă cu adresa nr. Pl-x 351 din 24 septembrie 2012 şi  înregistrată cu nr. 31/710 din 24 septembrie 2012.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul, în calitate de primă Cameră sesizată a respins propunerea legislativă în şedinţa din 17 septembrie 2012.

Propunerea legislativă are ca obiect de reglementare instalarea de camere video în secţiile de votare, din motive legate de securitatea procesului de votare, în scopul diminuării problemei reprezentate de furtul voturilor sau de votul multiplu, astfel cum se arată în Expunerea de motive.

Consiliul Legislativ, prin avizul nr. 382 din 8 mai 2012, a avizat favorabil, cu observaţii şi propuneri,  iniţiativa legislativă.
           Guvernul României  nu susţine adoptarea proiectului de lege. 
 Comisia pentru buget, finanţe şi bănci a transmis un aviz negativ, cu nr. 22/259 din 10 octombrie 2012.

 În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă, expunerea de motive şi avizul Consiliului Legislativ în şedinţa din 22 octombrie 2012. 
            La dezbateri au fost prezenţi 14 deputaţi, din totalul de 22 membri ai Comisiei juridice, de disciplină şi imunităţi.

 La dezbateri a participat, în calitate de invitat, doamna Irina Alexe, sef Departamentul Relaţia cu Parlamentul din Ministerul Administraţiei şi Internelor.
Ca urmare a dezbaterilor din Comisie, s-a constatat că din redactarea Expunerii de motive nu rezultă care sunt sursele de acoperire a cheltuielilor ocazionate de instalarea de camere video în secţiile de votare, în art. 2 din iniţiativa legislativă specificându-se numai suportarea costului camerelor de supraveghere video de la bugetul alocat alegerilor.  Este de reţinut că pentru unele categorii de alegeri, sumele necesare acoperirii cheltuielilor pentru desfăşurarea acestora de suportă de al bugetul de stat, iar altele din bugetele locale. Propunerea legislativă ar fi trebuit să asigure o reglementare unitară, soluţia legislativă din iniţiativa legislativă fiind necesar a fi integrată într-o redactare completă, în actele normative care vizează sistemul electoral din România. De aceea s-a apreciat că prevederile propuse prin intermediul iniţiativei legislative ar fi trebui să fie reglementate într-un act normativ distinct care să cuprindă norme referitoare la softul sistemului informatic, stocarea imaginilor înregistrate, modalitatea de asigurare a respectării secretului votului. De asemenea, s-a apreciat că Expunerea de motive ar fi trebuit să cuprindă o dezvoltare şi o detaliere mai amplă a cerinţelor care reclamă soluţiile legislative cuprinse în iniţiativa legislativă, precum şi implicaţiile asupra legislaţiei în vigoare, precum şi necesitatea efectuării unui studiu de impact.
Faţă de cele arătate, în urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative privind instalarea de camere video în secţiile de votare.
              În raport cu obiectul şi conţinutul reglementării, propunerea legislativă face parte din categoria legilor ordinare.
                             VICEPREŞEDINTE,                      SECRETAR,
                               Florin IORDACHE              Gabriel ANDRONACHE
Consilier parlamentar,

 Paul Şerban

